《送友人赴省》
宋代·郭印

仲冬阴气积，严霜冻郊坰。
居人犹念寒，子有万里行。
此行勿云远，去路青云平。
骅骝无蹇步，鸿鹄有修翎。
圣明图治切，仄席用儒生。
曈曨九门辟，纷袍集王庭。
吾子富春秋，词学浩纵横。
一吐经济策，唾手拾科名。
秋风归故里，锦衣为亲荣。
昵昵重离去，莫学儿女情。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。